南監還宅
作者：許景衡
朝代：宋

paragraphs: 野店飯童僕，駐馬亦俄頃。
寒曰不相貸，漸漸欹西嶺。
揮鞭上馬去，驚塵蒙四境。
客衣已疏薄，霜風作凄冷。
極目去路長，回首煙村暝。
鳥雀飛棲定，雞犬啾喧静。
新月當馬頭，疏林亂人影。
去去甘遠役，遲遲復深省。
筋力疲往來，歲月磨簿領。
雖云竊廩禄，乃是蹈機穽。
戰栗當吏案，低回傍公屏。
少年浪自重，事業期台鼎。
棲棲裁一命，泛泛慙飄梗。
窮通宜有在，賦予定誰秉。
矢詩寄幽嘆，寂寞寒夜永。